

 Laerskool Eligwa

11 Augustus 2020

Geagte Ouers / Voogde

**OMSENDBRIEF 13 VAN 2020**

Graag bring ek die volgende sake onder u aandag:

**1. AKADEMIE**

Welkom terug aan elkeen van u na die onverwagse onderbreking. In die onseker tye is niemand meer seker wanneer gebeur wat nie en is beplanning nogal ‘n groot uitdaging. Met elke onbeplande en onverwagse sluiting begin ons beplanning weer van voor af en hou ons duim vas dat dit nie weer sal gebeur nie. U het ook reeds ‘n rooster ontvang wat duidelik gemerk is met die datums wat aantoon wanneer u kind by die skool moet wees. Volg asseblief steeds die rooster totdat ons u van ‘n nuwe een sal voorsien. Die nuwe rooster sal in September aan u voorsien word. Indien die skool weer voortydig sluit, sal ons u weer per SMS laat weet wanneer ons weer heropen. U kan dan net die rooster raadpleeg om vas te stel watter grade / groepe by die skool moet aanmeld. Dankie vir u begrip in die verband en wees weereens verseker dat u kind se veiligheid ons prioriteit is. Eligwa het reeds in Mei aansoek gedoen by die departement van onderwys om af te wyk van die infasering van die verskillende grade op verskillende datums soos aangekondig deur die Minister van Basiese Onderwys. Ons het toestemming gekry om af te wyk omrede ons aan al die veiligheidstandaarde voldoen. Ons is dan in die bevoorregte posisie om **WEER** met **AL** ons grade te begin en nie slegs met die Gr. 7 leerders nie. Minder as 500 skole in Gauteng het toestemming gekry om reeds vanaf Julie vroeër te begin. Dit is weereens ‘n bewys dat ons kinders vir ons prioriteit is. Dankie vir u ondersteuning.

 Vandag is amptelik die begin van kwartaal 3 en ‘n baie belangrike kwartaal vir u kind. Die departement het die sillabus aansienlik ingekort om die akademiese jaar te red. Daar word dus nou slegs gefokus op die boublokke wat vir u kind belangrik is met die oog op volgende jaar. Kwartaal 1 en kwartaal 3 se punte maak saam 80% van u kind se jaarpunt uit, en kwartaal 4 die ander 20%. Kwartaal 2 is hoofsaaklik gebruik om al die leerders weer op gelyke voet te kry. Dit is dus baie belangrik dat u kind nie onnodig tuis moet bly nie omdat kontaktyd in die klaskamer van kardinale belang is. Dit is dan ook baie belangrik dat u u kind moet oppas sodat hy/sy gesond bly en nie ander kinders aansteek nie. Ons was ook een van die min skole wat nog nie nodig gehad het om te sluit as gevolg van ‘n Covid-19 uitbreek nie. Ons wil dan ook weer beklemtoon dat u nie u kind skooltoe moet stuur indien hy/sy siek is nie – kom ons beskerm mekaar en tree verantwoordelik op.

**2. ASSESSERING**

 Ons is deurlopend besig met assessering. Volgehoue en pligsgetroue werk dwarsdeur die kwartaal bepaal sukses en nie net die formele assesseringsgeleenthede nie. Ondersteun asseblief u kind. Die akademiese werk sal steeds elke twee weke saam met die memorandum op die webwerf verskyn vir die leerlinge wat tuis bly as gevolg van komorbiditeite. Die assesseringsrooster is ook op die webwerf vir u gerief.

2

**3. SKOOLFONDS**

 Baie dankie vir die van u wat getrou u verpligtinge nakom. Skoolgeld is ‘n enkele jaarlikse bedrag wat tydens die begrotingsvergadering vasgestel word. Ouers kom gewoonlik met die skool ooreen om skoolgeld in paaiemente te betaal. Hierdie is dus ‘n statutêre plig wat deur ouers nagekom **moet** word. Alle fondsinsamelingsprojekte is tydelik van die baan as gevolg van Covid-19. Ons maak dus staat op u samewerking.

**4. GESINSDATA**

 Dit is in u en u kind se belang dat ons die regte nommers en adresse op die rekenaar het, indien ons met u moet kommunikeer. Die grendeltyd het ons ook geleer hoe belangrik die sosiale media (webblad en facebook) is om met u as ouer te kommunikeer. Kontak gerus die kantoor indien enige van u besonderhede verander het.

**5. INDIVIDUELE FOTO’S**

 Die individuele foto’s is reeds geneem. U het reeds u kind se foto ontvang. Kies van die bestelvorm af wat u alles wil hê (foto’s, waterbottel, sleutelhouer, pennehouer, liniaal, beker). U kind se foto sal dan op al hierdie items aangebring word. Al die pryse is langs elke item aangetoon. Doen self die berekening van wat u skuld, plaas die geld in die koevert en stuur dit terug skooltoe. Ons werk op ‘n kontant met bestelling basis. Die sluitingsdatum is 26 Augustus 2020.

**6. BELANGRIKE DATUMS (NUWE SKOOLKALENDER)**

Dinsdag, 11 Augustus : Skole heropen

Donderdag, 24 September : ERFENISDAG

Vrydag, 25 September : ELIGWA VAKANSIEDAG

Vrydag, 23 Oktober : Skool sluit.

Maandag, 2 November : Skole heropen

Dinsdag, 15 Desember : Skole sluit

**7. LANGNAWEEK**

 Ons glo almal van u het reeds die nuwe skoolkalender gesien soos wat dit in die media verskyn het. Dit is om die rede dat die skole vandag, 11 Augustus begin en nie 12 Augustus soos op die ou kalender aangetoon nie. Op die nuwe kalender sal u sien dat Donderdag, 24 September, Erfenisdag is. Ons leerders het, soos reeds genoem, baie vroeër begin in Julie asook nou in Augustus. Ons het dit dus goedgedink om Vrydag, 25 September, ‘n ELIGWA VAKANSIEDAG te maak met die goedkeuring van die Departement.

**8. OPLAAI VAN LEERLINGE NA SKOOL**

 Ons wil weer ‘n beroep op u doen om asseblief u kind direk na skool op te laai. **GEEN** personeellid is na skool beskikbaar om kinders op te pas nie, omrede hulle self hul eie klasse saniteer en voorbereiding doen vir die volgende dag. Dit is ook nie veilig vir u kind om na skool alleen buite te wag nie. Dankie vir u begrip en samewerking.

Groete

**BENNIE BOSHOFF**

**HOOF**